หุ้นเอเชียแดงยกแผง วิตกสงครามการค้าสหรัฐ-จีน หลัง “ทรัมป์” ขู่เรียกเก็บภาษีนำเข้าอีก 10%
ตลาดหุ้นเอเชียแดงยกแผง วิตกสงครามการค้าสหรัฐ-จีน หลัง “ทรัมป์” ขู่เรียกเก็บภาษีนำเข้าอีก 10%
19 มิ.ย. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ เนื่องจากนักลงทุนวิตกกังวลเกี่ยวกับสงครามการค้าระหว่างสหรัฐกับจีนที่กำลังทวีความรุนแรงขึ้นในขณะนี้ หลังจากประธานาธิบดีโดนัลด์ ทรัมป์ ขู่ว่าจะเรียกเก็บภาษีนำเข้าสินค้าจากจีนอีก 10% คิดเป็นมูลค่า 2 แสนล้านดอลลาร์
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,565.92 จุด ลดลง 114.41 จุด, -0.50% ดัชนี SSE Composite ตลาดหุ้นจีนเปิดวันนี้ที่ 2,982.65 จุด ลดลง 39.25 จุด, -1.30% ดัชนี HSI ตลาดหุ้นฮ่องกงเปิดวันนี้ที่ 29,999.01 จุด ลดลง 310.48 จุด, -1.02% ดัชนี TAIEX ตลาดหุ้นไต้หวันเปิดวันนี้ที่ 11,008.77 จุด ลดลง 78.70 จุด, -0.71% ดัชนี KOSPI ตลาดหุ้นเกาหลีใต้เปิดวันนี้ที่ 2,373.12 จุด ลดลง 3.12 จุด, -0.13% ดัชนี FTSE STI ตลาดหุ้นสิงคโปร์เปิดวันนี้ที่ 3,324.99 จุด เพิ่มขึ้น 0.95 จุด, +0.03% ดัชนี FBMKLCI ตลาดหุ้นมาเลเซียเปิดวันนี้ที่ 1,738.20 จุด ลดลง 5.23 จุด, -0.30%
ทั้งนี้ เมื่อวันศุกร์ที่ผ่านมา รัฐบาลสหรัฐได้ประกาศบัญชีรายการสินค้านำเข้าจากจีนจำนวน 1,100 รายการที่จะต้องถูกเรียกเก็บภาษีนำเข้า 25% คิดเป็นมูลค่ารวม 5 หมื่นล้านดอลลาร์ หลังจากนั้นรัฐบาลจีนก็ได้ตอบโต้สหรัฐด้วยการออกมาตรการเรียกเก็บภาษีนำเข้าสินค้าจากสหรัฐจำนวน 659 รายการ ในอัตรา 25% คิดเป็นมูลค่ารวม 5 หมื่นล้านดอลลาร์เช่นกัน
ส่วนรายงานล่าสุดระบุว่า ปธน.สหรัฐได้ขู่ที่จะเรียกเก็บภาษีนำเข้าสินค้าจีนรอบใหม่ในอัตรา 10% วงเงิน 2 แสนล้านดอลลาร์สหรัฐ พร้อมกับเตือนว่า หากรัฐบาลจีนเรียกเก็บภาษีนำเข้าสินค้าเพิ่มอีก เพื่อตอบโต้แผนเก็บภาษีนำเข้ารอบใหม่ในอัตรา 10% ครั้งนี้ สหรัฐก็พร้อมเรียกเก็บภาษีนำเข้าสินค้าจีนในวงเงินเพิ่มอีก 2 แสนล้านดอลลาร์
 
 